Geldwa met plofstof oopgeskiet | Netwerk24
Deur Brümilda Swartbooi 09 Julie 2020 18:39
'n Veiligheidswag is in die voorval in sy enkel raakgeskiet. Foto: Verskaf
Die verdagtes het plofstof gebruik om die geldwa oop te skiet, en te danke aan die veiligheidswagte se vinnige optrede is nie 'n sent gebuit nie.
Die G4S-veiligheidsgroep het aan Netwerk24 bevestig dat dit een van sy geldwaens was waarop toegeslaan is.
"Die onderneming se veiligheidswagte het alle noodprosedures tydens die rooftog gevolg wat daartoe gelei het dat geen geld in die voorval gebuit is nie," sê Renso Smit, besturende direkteur van G4S.
Polisielede fynkam die toneel. Foto: Verskaf
Een van die veiligheidswagte (in sy 20's) is in die aanval in sy enkel raakgeskiet en sterk nou in die hospitaal aan. Volgens Smit herstel die veiligheidswag goed.
Luidens 'n verklaring van Russel Meiring, ER24-woordvoerder, het paramedici omstreeks 09:20 in Frikkie Meyer-boulevard aangekom.
Die transitovoertuig was in die middel van die pad. Nog drie veiligheidswagte wat in die voertuig was, is nie in die rooftog beseer nie. "Die beseerde veiligheidswag is op die toneel behandel en toe na die naaste hospitaal gebring," sê Meiring.
Volgens Smit ontstaan kommer oor die toename in transitorooftogte.
"G4S is bekommerd oor die toenemende aantal transitorooftogte oor die land heen. Die aanvalle is goed beplan en gekoördineerd, dit kom meer gereeld voor en raak al hoe gewelddadiger. Terwyl die polisie die afgelope paar maande 'n aantal mense in hegtenis geneem het, is 'n dringende benadering nodig," sê Smit.
Smit sê G4S glo dat dit slegs voorkom kan word deur noue samewerking tussen die regering, wetstoepassers en ondernemings.